**«Ордабасы оттары» газетінің директор -Бас редакторы**

**Ғалымжан ЗИЯБЕКТІҢ**

**баяндамасы**

«Ордабасы оттары» газеті ЖШС-і аудандағы жалғыз бұқаралық ақпарат құралы. Басылым беттерінде Қазақстан Республикасы Президенті Қ.Тоқаевтың атқарған жұмыстары, облыс әкімі Д.Сатыбалдының, аудан әкімі тапсырмаларының орындалуы насихатталып, жергілікті жердегі атқарылған жұмыстар жайлы оқырмандарды хабардар етуде. Ауыл шаруашылығы, кәсіпкерлік, әлеуметтік-экономикалық мәселелер, әдеби-мәдени іс-шаралар да оқырмандарға жеткізілуде.

 Аудан көп ұлтты. Ұлтаралық татулық пен бірлікті сақтау, насихаттау жолында да басылым қызметкерлері жоспарлы жұмыстар жүргізіп келеді. «Ордабасы оттары» газеті БАҚ арасындағы облыстық байқауларда бірнеше рет жүлдегер атанған басылым. Газеттің тиражы бес мың мен жеті мың арасында болып тұр. Онда білікті мамандар қызмет етеді. Басылымның материалдық-техникалық базасы талапқа сай. Аталған газеттің аудан тұрғындары арасындағы беделі де жоғары екендігін баса айтқым келеді.

 Қазір қоғамда идеология жоқ. Идеологияны кім жасайды? Қоғамдағы жәйттарды бақылап, талдап, таразылап, зерделеп жүрген журналистер жасайды. Соған қарай идеология қалыптасады. Ал, енді сол журналистердің бүгінгі хал-ахуалы қалай?

Өзім білетін Түркістан облысын алайық. Аудандық газеттерге жазылушылар саны да төмендеп кетуде. Халдері мүшкіл. Аудан тұрғындары да, әкімшілік те газет жекеменшік, өз күндеріңді өздерің көріңдер деген сыңай танытуда екен. Негізгі жазылатындар мұғалімдер мен дәрігерлер еді. Қазір олар да бізге газетке жазылу өз еркімізде. Заң бар дейді. Не дейсіз? Сонда аудан жаңалықтарынан хабардар болуды керек етпейтін мұғалімдер мен дәрігерлердің идеологияға немқұрайды қарауын қалай түсінуге болады. Бұрынғы министр газеттер сатылса бәсекелестік артады деді. Бұл қандай бәсекелестік. Бір ауданда бір газет бар. Сонда қалай болады? Кіммен бәсекеге түсеміз!

Тағы бір түйткілді мәселені айтайын. Әр жыл басында, дәлірек айтқанда қаңтар, ақпан айларында жалақы алу қиындап кетті. Пролонгация мәселесін айтып отырмын. Мемлекеттен газетке бөлінетін қаржыны ұтып алу үшін конкурс биыл шілдеге дейін созылды. Бұрын бұл конкурсты ауданның өзі өткізетін. Қазір неге екені белгісіз, конкурсты өткізу министрліктің құзырында. Құжат тапсырып, облыстан министрлікке құжат жіберіледі. Осы конкурсты бұрынғыдай әр аудан өзінде өткізсе дұрыс болар еді. Уақыт ағымына сай. Ешқандай категорияға жатпайтын журналистердің жалақысы 60 мыңнан 80 мыңға көтерілді. Болды. Тоқтады. Жеткен жері, бағындырған шыңы осы болып тұр. Әзірше шығар деп біз отырмыз. Газетке жұмысқа шақырамыз. Хабарландыру береміз. Келеді. Редакцияда жұмыс бар екен деп. Жалақысын сұрайды. Айтамыз. Үміткердің көзі шарасыз үлкейе түседі. Таңданғаннан. Қате естідім бе дейтін болар, қайта сұрайды. Біз де қайталаймыз. Беттерінен жылы жымиысты байқаймыз. Сірә бізге мүсіркей қарай ма екен?! Кім біліпті. Бәрі де мүмкін.

ҚР Ақпарат және қоғамдық даму министрлігінің жауабында: «Халықтың табысын арттырудың 2025 жылға дейінгі жоспарында» мемлекеттік БАҚ журналистерінің жалақысы 2023 жылы 30 пайызға, 2024 жылы 30 пайызға, 2025 жылы 20 пайызға арттыру жоспарда бар дейді. Аудандық, қалалық газеттер жекеменшікке сатылса, 30 пайыз қандай газеттегі қызметкерлерге қосылады. Осы жағы нақтыланбаған. Баспахана бағасы ай сайын құбылып тұр. Қағаз қат. Бағасы өсіп жатыр дейді. Қарызға қарыз жамап біз отырмыз. Алла ақырын берсін деп. Журналистердің мәртебесі айқындалмаған. Ешқандай категорияға жатпайды.